Isis valtasi Palmyran muinaiskaupungin uudestaan viime joulukuussa. Se joutui kuitenkin vetäytymään, kun Syyrian armeijan joukot saivat haltuunsa Palmyran torstaina.

Syyrian armeija ja maan hallitusta kannattavat joukot valtasivat torstaina muinaisen Palmyran kaupungin terrorijärjestö Isisin taistelijoilta, The Washington Post kertoo. Kyseessä oli toinen kerta, kun kaupunki saatiin vallattua Isisiltä.

Isisin puolustus Palmyran ympärillä alkoi murentua jo sunnuntaina, ja Syyrian hallituksen joukot pääsivät kaupungin laitamille tiistaina.

Kyseessä oli toinen kerta, kun kaupunki saatiin vallattua takaisin terroristeilta. Isis valtasi Tadmurin kaupungin ja sen vieressä sijaitsevan muinaisen Palmyran kaupungin toukokuussa 2015, mutta se saatiin häädettyä kaupungista viime vuoden maaliskuussa. Viime joulukuussa Isis sai jälleen vallattua Palmyran, kun Syyrian armeijan ja Venäjän keskittyivät valtaamaan Aleppoa.

Syyrian YK-lähettiläs Bashar al-Jaafari vahvisti valtauksen torstaina.

– Olette kaikki tervetulleita vierailemaan Palmyran historiallisessa kaupungissa ja todistamaan sen kauneutta nyt, kun se on vapautettu.

Vaikka Syyrian armeijan lausunnossa kiiteltiin sen liittolaisia, eikä mainittu Yhdysvaltojen roolia, The Washington Post kertoo Yhdysvaltojen lisänneen ilmaiskuja Palmyran alueella viime viikkoina. Helmikuun kymmenenä viimeisenä päivänä Yhdysvaltojen armeija suoritti 23 ilmaiskua Isisin taisteluyksiköihin, panssarivaunuihin, varastoihin ja johtokeskuksiin.

Palmyra sijaitsee Homsin provinssissa, reilun 200 kilometrin päässä Isisin kalifaattinsa pääkaupungiksi julistamasta Raqqasta. Isis on kärsinyt myös merkittäviä tappoja Irakissa, jossa sen vastaisen liittouman joukot aloittivat viime kuussa Länsi-Mosulin valtaamisen.

Alla olevalla videolla Isisin johtaja myöntää, että taistelu Irakissa on hävitty.

Isis järjesti teloituksia ja tuhosi muinaismuistoja

Jo ennen Isisin tuloa kaupunkiin, Palmyra oli kärsinyt sodan aiheuttamista vahingoista. Isis aiheutti kuitenkin aiemman valtauksensa aikana valtavat tuhot muinaiskaupungissa. Tuolloin se tuhosi useita historiallisesti arvokkaita kohteita kuten kaupungin 2000 vuotta vanhan riemukaaren, Baalin temppelin ja Baalshamin temppelin.

Alla olevalla videolla näkyy Isisin tekemiä tuhoja Palmyrassa.

Videollakin näkyvä pilarirakennelma lähellä Palmyran roomalaista amfiteatteria tuhottiin todennäköisesti joulukuun jälkeen, Syyrian museoviraston johtaja Maamoun Abdulkarim arvioi tammikuussa. Pilarit oli alun perin rakennettu Rooman keisarin Diocletianuksen aikana 300-luvulla. Vain yksi 16 pilarista oli kuitenkaan enää egyptiläisestä graniitista rakennettu, muuta olivat 60-luvulla rakennettuja kopioiota

Palmyran roomalainen teatteri, jota Isisin tiedetään käyttäneen joukkoteloitusten näyttämönä, on rakennettu puolestaan 100-luvulla. Myös teatterista osa on tuhottu.